Ljubljana, 29. junij 2021

**MANJ ZNAN ASPEKT PLEČNIKOVEGA DELA STRNJEN V NOVO ČRKOVNO VRSTO, PREDSTAVLJENO NA RAZSTAVI V PLEČNIKOVI HIŠI**

**ČRKOVNA VRSTA PLECNIK**

**Oblikovana na podlagi raziskave arhivske zbirke ročno izrisanih črk Jožeta Plečnika**

občasna razstava

Plečnikova hiša, 2. julij–17. oktober 2021

**Jožeta Plečnika poznamo predvsem po njegovih arhitekturnih delih, nekoliko manj pa nam je znan njegov delež pri soustvarjanju slovenske tipografije. Prav temu delu Plečnikovega ustvarjanja je posvečena razstava *'Črkovna vrsta Plecnik'*, ki se v petek, 2. julija, odpira v Plečnikovi hiši. Na podlagi proučevanja Plečnikovega bogatega opusa je oblikovalski studio Type Salon, katerega ustanoviteljici sta Alja Herlah in Krista Likar, oblikoval novo črkovno vrsto, ki sta jo avtorici poimenovali *Plecnik*. Poleg razvoja nove črkovne vrste si bo na razstavi moč ogledati tudi nekaj originalov Plečnikovih skic napisov in tipografskih rešitev, ki so avtorici navdihnile pri razvoju *Plecnika*.**

|  |
| --- |
| **sobota, 3. julij, ob 10:00**prvo vodstvo po razstavi z avtoricama Aljo Herlah in Kristo Likar |

Arhitekt Jože Plečnik je svoje projekte vse od začetnega arhitekturnega načrta do končnih detajlov na zgradbi načrtoval celostno in skrbno, pri čemer je pozornost posvečal tudi napisom; ti sledijo enotnemu konceptu in ustvarjajo premišljeno zaključeno celoto. Napisi na spomenikih, knjižni prelomi, naslovnice, oprema načrtov, ekslibrisi, dodatki v obliki ornamentov, inicialk – tudi to so bogata Plečnikova dela, ki so močno vplivala na slovensko tipografijo.

S podrobnim proučevanjem prav tega, manj znanega dela Plečnikovega opusa sta oblikovalki **Alja Herlah** in **Krista Likar**, oblikovalski studio Type Salon, premišljeno in celostno oblikovali novo črkovno vrsto *Plecnik*. Razvoj se je začel s pregledom arhiva, ki ga hrani Plečnikova hiša, nadaljeval pa s skiciranjem, digitalizacijo in testiranjem. *»Plecnik je črkovna vrsta, ki sicer definira prepoznavne črkovne forme, nastale pod Plečnikovim svinčnikom, vendar pa je bil pri oblikovanju še pomembnejši vidik celote. Na podlagi podrobnejše raziskave arhitektovega življenja, njegovih del in načel poučevanja je nastala črkovna vrsta, ki pa ni zgolj digitalizacija Plečnikovih skic. Črkovna vrsta odraža način, kako dojemava Plečnika skozi črkovne forme v povezavi s trenutnimi trendi v oblikovanju,«* je o razvoju nove črkovne vrste povedala oblikovalka Alja Herlah, njena kolegica Krista Likar pa dodala: *»Če Plečnikovo arhitekturo obravnavamo kot slovenski nacionalni slog, lahko na podoben način govorimo tudi o prepoznavnem slogu slovenske črke, na katerega je vplival z dovršeno načrtovanimi črkovnimi formami. Enako kot pri njegovi arhitekturi tudi pri črkovnih oblikah zasledimo domiselno kombinacijo klasicizma in modernizma, s pozornim opazovanjem pa lahko v njegovih črkah opazimo tudi pridih secesije. V smislu uporabnosti so Plečnikove skice črk in napisov univerzalne in celo presegajo posamezne umetniške sloge in obdobja.«*

Da tudi Plečnikovo tipografsko delo navdihuje mlade ustvarjalce, pa veseli kustosinjo Plečnikove hiše in razstave **Ano Porok**, ki izpostavlja, da so *»na razstavi predstavljene Plečnikove izvirne skice za revijo* Dom in svet *in knjigo* Stori to *ter različne tipografije, ki jih je uporabljal za oblikovanje naslovnic, razne napise in letake. Razstavljeno gradivo nam Plečnika razkriva kot grafičnega oblikovalca, ta tema pa v Plečnikovem celovitem opusu še ni bila podrobno raziskana in obdelana. Tudi kot grafični oblikovalec je Plečnik močno zaznamoval slovenski prostor, v svoja arhitekturna dela je večkrat vključeval napise, oblikoval je tudi mnoge ekslibrise, razglednice, revije in knjige. Njegov vpliv sega v današnji čas in veseli nas, da je še vedno lahko navdih mladim generacijam.«*

**SPREMLJEVALNI PROGRAM RAZSTAVE**

**Vodeni ogledi razstave\***
Sobota, **3. 7. 2021**, ob 10.00, torek, **31. 8. 2021**, ob 17.00 in sobota, **16. 10. 2021**, ob 10.00.

**Ustvarjanje črk, delavnica za otroke\***

Sobota, **28. 8. 2021,** ob 10.00Na delavnici bomo ustvarjali napise s pomočjo črk, ki bodo sestavljene iz osnovnih geometrijskih oblik.

**Oblikovanje modularnih črk v uporabno črkovno vrsto, večdnevna delavnica za odrasle\***

Ob sredah, **29. 9.,** **6. 10.** in **13. 10.**, od 17.00 do 19.00.

Na delavnici bomo po oblikovalskih principih Plečnika spoznali črkovne oblike, oblikovali modularne črke in jih prenesli v digitalno obliko s pomočjo računalnika.

\* Zaradi omejenega prostora so za vse programe obvezne predhodne prijave na prijava@mgml.si ali 01 24 12 506.

|  |
| --- |
| Foto zgoraj: **Črkovna vrsta Plecnik, avtorici: Type Salon**\*\*\*Obvezni podpisi priloženih fotografij01\_Plecnik\_grafikaČrkovna vrsta Plecnik, **avtorici: Type Salon**02\_Arhivska zbirka\_Plečnikovih\_skicArhivska zbirka Plečnikovih skic iz Plečnikove hiše, **avtorici: Type Salon**03\_Arhivska zbirka\_Plečnikovih\_skic\_2Arhivska zbirka Plečnikovih skic iz Plečnikove hiše, **avtorici: Type Salon**04\_SkiciranjeSkiciranje črkovne vrste Plecnik, **avtorici: Type Salon**05\_DigitalizacijaDigitalizacija črkovne vrste Plecnik, **avtorici: Type Salon** |

**KOLOFON**

**ČRKOVNA VRSTA PLECNIK**

**Oblikovana na podlagi raziskave arhivske zbirke ročno izrisanih črk Jožeta Plečnika**

občasna razstava

2. 7.–17. 10. 2021

MUZEJ IN GALERIJE MESTA LJUBLJANE, PLEČNIKOVA HIŠA

zanje: **Blaž Peršin**, direktor

Avtorici razstave: **Alja Herlah** in **Krista Likar**, Type Salon

Kustosinja razstave: **Ana Porok**

Produkcija razstave: **Ana Modic**, **Maja Kovač**

Fotografije:

Izvirno Plečnikovo gradivo: **Andrej Peunik**

Dokumentacija procesa oblikovanja črkovne vrste: **Type Salon**

Oblikovanje: **Bojan Lazarevič**, Agora Proars

Jezikovni pregled: **Katja Paladin**

Prevod v angleščino: **Urban Belina**

Promocija: **Maja Kovač**, **Nejc Kovačič**

Tehnična postavitev: **O.K.vir d.o.o.**, **Tehnična služba MGML**

Razstavo sta omogočila: **Mestna občina Ljubljana**, **Ministrstvo za kulturo**